Kima apoteza mkia wake

﻿Kima apoteza mkia wake  

Sungura alikuwa rafiki  mkubwa wa Kima.  Walishiriki mambo mengi  pamoja.  
Siku moja Sungura  alisema, "Hebu twende  matembezi tukatafute  chakula."  Kima alikubali bila kujua  yaliyomsubiri!  
Walienda katika shamba  la wenyewe na kuanza  kula mahindi.  Sungura alikuwa na njama  ya kumtendea Kima uovu.  
Sungura alimwonea Kima  wivu kwa kuwa na mkia  mrefu.  Alikuwa amewaeleza  wenye shamba, "Kima  atakuja kula mahindi yenu  leo. Mfunze adabu!"  
Walipokuwa wakila  mahindi, Sungura alijificha  na kupiga kelele akisema,  "Mwizi! Mwizi! Mahindi  yenu yanaliwa yote!"  Kisha akatoroka na  kwenda zake. Kima  hakujua kilichokuwa  kikiendelea.  
Ghafla, wenyewe walifika  na kumpata Kima  akijaribu kutoroka.  Hata hivyo, mkia wake  mrefu ulimzuia kwenda  haraka.  
Walimfuata wakipiga  kelele, "Simama! Simama!  Umetumalizia mahindi  yetu."  
Walimshika na kuanza  kumpiga.  Kima alijaribu kuponyoka  na kutoroka tena lakini  hakuweza.  
Kima hakuweza kuvumilia  kichapo. Aliwasihi waache  kumchapa ili awaeleze  mambo yalivyokuwa.  "Nilikuwa na rafiki yangu  Sungura. Ni yeye  aliyenialika," alilia.  
Hata hivyo, wenyewe  hawakumsikiza. Mmoja  alitoa panga na kusema,  "Leo ni leo! Utashika  adabu!"  Aliukata mkia wake.  Sungura alishuhudia kila  kitu kutoka alikojificha.  
Wenye shamba  waliondoka na kwenda  zao. Kima alipokimbilia  usalama wake, Sungura  aliuchukua mkia wa Kima  na kwenda kuupika.  "Nitamwalika Kima kwa  chakula cha mchana,"  alitabasamu.  
Baada ya mlo, Kima  alisema, "Asante rafiki  yangu kwa kuandaa  chakula kitamu."  Sungura alimwuliza Kima  ikiwa alijua alichokuwa  amekula. Bila kujua, Kima  alijibu, "La, sijui!"  
Sungura alisema, "Hicho  kitoweo kitamu ulichokula,  kilikuwa mkia wako."  Baada ya kusema hivyo,  alitoroka. Na kutoka siku  hiyo walikuwa maadui!  

Source www.africanstorybook.org